Osuđeni ratni zločinac Dario Kordić sutra će u organizaciji Studentskog pastorala održati predavanje nazvano „Bog iza rešetaka”. Na plakatima, kojima Studentski pastoral i Zavičajni klub hercegovačkih studenata zainteresirane pozivaju na predavanje, stoji još i kako se radi o „svjedočanstvu vjere”. Predavanje će biti održano sutra u kino dvorani studentskog doma Stjepan Radić u 20 sati.

Na stranicama Pastorala, na čijem čelu je inače kapelan Damir Stojić, stoji kako će haški osuđenik Kordić govoriti „o trenutcima najveće patnje tijekom dugih 17 zatvorskih godina”. Studentima bi trebao pričati i kako je ondje susreo Boga koji ga je promijenio i kako je “iz njega crpio mir i snagu”. Dario Kordić je proveo 17 godina u zatvoru nakon što ga je haški sud proglasio krivim za pokolj u srednjobosanskom selu Ahmićima, gdje su vojnici HVO-a 1993. godine pobili 116 bošnjačkih civila. Kordić je osuđen na 25 godina zatvora, a oslobođen je 2014. godine nakon što je dvije trećine kazne odslužio u Austriji.

Kordić je već predavao o vjeri

Iako mu je ovo prvi nastup u studentskom domu, Kordić je već držao predavanja u crkvama. Telegram je pisao o njegovom predavanju u crkvi sv. Leopolda šibenske župe u Njivicama, gdje je govorio o svojoj vjeri i o tome kako je “i u zatvoru vjerovao da Bog s njim ima plan”. Osuđeni ratni zločinac dobrodošao je i na drugim manifestacijama koje organizira Crkva, pa je tako nedavno bio gost na otvaranju Kuće za mlade, gdje se našao u društvu hrvatske predsjednice Kolinde Grabar-Kitarović.

Inače, studentski kapelan na čelu Pastorala i osoba koja, pretpostavlja se, stoji iza organizacije Kordićevog predavanja, je don Damir Stojić. Stojić je poznat po svojim problematičnim istupima. Tako je, recimo, ljude koji su prosvjedovali protiv Hoda za život nazvao šakom jada, a protestirao je i protiv odluke Ustavnog suda da ne zabrani pobačaj. Na popisu njegovih zabavnijih ludosti je priča o curi koja je uhvatila tatu da gleda porniće pa je od šoka izgubila menstruaciju, kao i tvrdnje da će žene će odgovarati pred Bogom zbog zavođenja muškaraca.